**ELŐTERJESZTÉS**

**Szombathely Megyei Jogú Város Közgyűlése**

**2024. szeptember 26-ai ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2024. május 31-én** részt vettem a TDK Hungary Components Kft. három évtizedes szombathelyi történetének eddigi legnagyobb beruházásához kapcsolódó új gyártóépület átadásán.

A délután folyamán köszöntöttem a Herényi Kulturális Sportegyesület tagjait az egyesület 30. születésnapja alkalmából. A rendezvényen dr. László Győző és Horváth Soma alpolgármester urak is részt vettek.

Ezt követően csatlakoztam a Stromfeld városrész családi napjának résztvevőihez.

**E napon** dr. László Győző és Horváth Soma alpolgármester urak Közgyűlés utáni sajtótájékoztatón vettek részt.

**Május 31-én** felavatták a Galambos cégcsoport csaknem 13 ezer négyzetméteres logisztikai csarnokát Szombathely északi iparterületén. Szombathely Megyei Jogú Város képviseletében dr. Horváth Attila alpolgármester úr vett részt az eseményen.

**Június 1-jén** Perl Zoltánnal, a hatszoros bajnok Falco csapatkapitányával köszöntöttem az immáron harmadik alkalommal megrendezésre kerülő Streetball Challenge program résztvevőit, majd az eseményen játékosként is részt vettem.

Ezt követően kilátogattam a szentkirályi városrészen, a Szedreskertben megrendezésre kerülő Juniálisra.

**Június 2-án** ismét megrendezésre került a Weöres Sándor Színház hagyományos Évadzáró Gálaműsora, ahol díjakat adtunk át az évad legjobb színészének és háttérdolgozóinak.

**Június 2-án** Bokányi Adrienn tanácsnok asszony részt vett az Állategészségügyi és Ebrendészeti Szolgálat örökbefogadó nyílt napján a Hajnóczy utcai telephelyen.

**Június 3-án** Pedagógusnap alkalmából a Bartók Teremben az oktatás-nevelésben dolgozó szakemberek díjazására került sor. A díjátadó ünnepségen köszöntőt mondtam, majd dr. László Győző alpolgármester úrral és Putz Attilával, a Kulturális, Oktatási és Civil Bizottság elnökével közösen adtuk át az elismeréseket.

**Június 4-e** az Országgyűlés döntése nyomán a trianoni békediktátum aláírásának napja, 2010 óta a Nemzeti Összetartozás Napja. Ez alkalomból a Szent István parkban tartott városi megemlékezésen beszédet mondtam.

**Június 5-én** Bokányi Adrienn tanácsnok asszony kezdeményezésére 2024-ben is megrendezésre kerülő Stromfeld Családi Napon vettem részt.

**Június 7-én** szabadságon tartózkodtam.

**Június 12-én** Horváth Soma alpolgármester úr részt vett a nyár eleji szombathelyi városi programokról, többek között a Szentivánéji vigasságokról tartott sajtótájékoztatón az Agora Művelődési és Sportházban.

**Június 12-én** Németh Ákos tanácsnok úr részt vett a Dési Huber István Általános Iskolában negyedik alkalommal megtartott műhelymunkán a JUSTNature project keretében a diákokkal és pedagógusaikkal.

**Június 13-án** Horváth Soma alpolgármester úr köszöntő beszédet mondott a 95. Ünnepi Könyvét megnyitóján a Berzsenyi Dániel Könyvtárban, majd részt vett a Bloomsday alkalmából szervezett nagyköveti ünnepségen, Budapesten.

**Június 13-án** Németh Ákos tanácsnok úr a második JustClimate Klímaplatform workshopon vett részt, az érdekelt felek között vállalkozók, multinacionális cégek képviselői és önkormányzati munkatársak is szerepeltek.

**E napon** Bokányi Adrienn tanácsnok asszony a Kanizsai Dorottya Gimnázium szervezésében megrendezésre kerülő Diák Képfesztiválon mondott beszédet a Savaria Moziban.

Nagy Imre és mártírtársai halálának 66. évfordulója alkalmából **június 14-én** a Szombathelyi Nemzetőrök Emléktáblájánál (56-osok tere) tartott megemlékezésen vettünk részt Bokányi Adrienn tanácsnok asszonnyal, Kopcsándi József és Tóth Kálmán önkormányzati képviselőkkel. A megemlékezés során virágot és mécsest helyeztünk el az emlékmű talapzatán.

**Június 14-én** a Fő téri Joyce-szobornál hivatalosan is kezdetét vette a 2024-es Bloomsday. Az idén háromnaposra bővült fesztiválon Ragnar Almquist, Írország magyarországi nagykövetével köszöntő beszédet mondtunk. Az eseményen a Bloom-díj is átadása került.

A 2024-es Bloomsday legnagyobb művészeti eseményeként Szombathely Megyei Jogú Város Önkormányzata, Írország Magyarországi Nagykövetsége és a Leopold Bloom Art Művészeti Alapítvány megállapodásának eredményeképpen június 15-én megnyílt az a kortárs kiállítás a képtárban, mely az alapítvány magángyűjteményét mutatja be.

A megnyitón ünnepi beszédet mondtam.

A Bloomsday programjain dr. László Győző alpolgármester úr, dr. Horváth Attila alpolgármester úr, valamint Bokányi Adrienn tanácsnok asszony és Németh Ákos tanácsnok úr is részt vett.

Június 14-én Németh Ákos tanácsnok úr a Kámoni Arborétumban megnyitotta az Ökoplusz Fesztivált.

**Június 17-én** a 2023-2024-es tanévben, az országos tanulmányi versenyeken kimagasló eredményt elért tanulókat és az őket felkészítő szaktanárokat jutalmaztuk Putz Attilával, a Kulturális, Oktatási és Civil Bizottság elnökével a Városházán.

**E napon** Homonnay Ferenc szépkorút köszöntöttem 90. születésnapján.

**Június 17-én** dr. Károlyi Ákos jegyző úrral átadtuk a Szombathely Portré 2024 programhoz csatlakozók által beküldött fotók után felajánlott adományt a Zseboroszlán Vas Megyei Koraszülöttekért Közhasznú Alapítványnak.

A program során minden beküldött fotóért 1000 forintot ajánlott fel Szombathely Megyei Jogú Város Önkormányzata, így 3 586 000 forintot kapott a koraszülötteket segítő szervezet.

**Június 17-én** Horváth Soma alpolgármester úr részt vett a Múzeumok éjszakája programjairól tartott sajtótájékoztatón a Savaria Múzeumban.

**Június 17-20-ig** Bokányi Adrienn tanácsnok asszony az „Intelligens Városok Kihívás” Portóban megrendezett konferenciáján képviselte Szombathely Megyei Jogú Város Önkormányzatát.

**Június 18-án** kimonótörténeti kiállítás nyílt a Kámoni Arborétum látogatóközpontjában a Magyar-Japán Baráti Társaság - Szombathely jóvoltából, melynek megnyitóján dr. László Győző alpolgármester úr köszöntötte a jelenlévőket.

**Június 18-án** Szuhai Viktor tanácsnok úr a Szombathelyi Szlovén Önkormányzat képviselő-testülete által tartott közmeghallgatáson vett részt.

**Június 21-én** került megrendezésre a TFA-FCC Hungary nemzetközi tűzoltóverseny, melynek megnyitóján dr. László Győző alpolgármester úr köszöntőbeszéddel üdvözölte a résztvevőket.

**Június 21-én** Bokányi Adrienn tanácsnok asszony ünnepi beszédet mondott a VIII. Nemzetközi Textilművészeti Triennálé szombathelyi kiállításán, a Képtárban.

Június 22-én a Szombathelyi Horvátok Egyesülete és a Szombathelyi Horvát Nemzetiségi Önkormányzat által hagyományosan megrendezett Horvát napon Németh Ákos tanácsnok úr mondott köszöntő beszédet.

**Június 23-án** Bokányi Adrienn tanácsnok asszony ünnepi beszédet mondott a 11-es Huszár Egyesület Ezred emléknapján és Huszár leszármazott találkozóján.

**Június 25-én** dr. László Győző alpolgármester úrral a Haladás szurkolói ankéton vettünk részt.

**Június 25-én** az Érezd Szombathelyt! soron következő programjairól tartottak sajtótájékoztatót a szervezők. Az eseményen részt vett Horváth Soma, Szombathely MJV kultúráért is felelős alpolgármestere.

Június 26-án Németh Ákos tanácsnok úr Székesfehérváron a Magyar Civinet szakmai találkozóján vett részt.

**Június 26-án** Koncz Imre szépkorút köszöntöttem 90. születésnapján.

**Június 27-én** Georg Rosnerrel, Oberwart polgármesterével és a kollégáival egyeztettünk, melynek témája egy közös egészségügyet és oktatást érintő projekt, amely nemcsak mindkét város, hanem mindkét ország javára válhat.

**Június 28-án** köszöntöttem a hivatal dolgozóit a Köztisztviselői nap alkalmából és megköszöntem az egész éves munkájukat.

**Június 28-án** Dr. Horváth Attila alpolgármester úr részt vett a Magyar Egészségügyi Szakdolgozói Kamara Vas Vármegyei Területi Szervezete Semmelweis-napi díjátadóval összekötött megemlékezésén, ahol köszöntötte a megjelent résztvevőket.

**Június 29-én** Dr Károlyi Ákos Jegyző úrral átadtuk a Szombathelyi Hétköznapi Hősök díjat.

**Június 29-én** Dr. Horváth Attila alpolgármester úr részt vett a Szombathelyi Határőr Nyugdíjasok Egyesületének szervezésében megrendezett Határőr Napi Juniálison, ahol köszöntötte az esemény résztvevőit.

Majd a délután folyamán a Haladás Sportkomplexum Sportcsarnokában megtartott III. Kajdi János nemzetközi ökölvívó verseny résztvevőit köszöntötte.

**Június 29-én** Bokányi Adrienn tanácsnok asszony részt vett az évente megrendezésre kerülő Teraszkoncert programsorozat koncertjén.

**Június 30-án** az ünnepi szentmisét követően köszöntő beszédet mondtam a Zanati Szent László napon.

Az eseményen dr. Horváth Attila alpolgármester úrral, valamint Putz Attilával, Zanat önkormányzati képviselőjével, a Kulturális, Oktatási és Civil Bizottság elnökével közösen megkoszorúztuk Szent László szobrát.

**Június 30-án** a Weöres Sándor Színházban megkezdődött a 24. Lamantin Jazzfesztivál, és a hozzá kapcsolódó 20. improvizációs tábor. Az esemény megnyitóján köszöntőt mondott Horváth Soma alpolgármester úr.

**Július 2-5-ig** Bokányi Adrienn tanácsnok asszony részt vett a Green LaMiS elnevezésű projekt kick-off meetingjén Milánóban és előadást tartott Szombathelyről.

50 éve vált hivatásos zenekarrá, Szombathely nemzeti minősítésű zenekara, a Savaria Szimfonikus Zenekar. A jubileumi évad utolsó koncertjét rendhagyó módon nem a Bartók teremben, hanem az Agora MSH-ban rendezték. **Július 3-án** Carl Orff Carmina Burana című kantátájával zárták az évadot a szimfonikusok.

A koncert előtt köszöntőt mondott Horváth Soma alpolgármester úr, aki a jubileum alkalmából oklevelet adott át Kiss Barnának, a Savaria Szimfonikus Zenekar igazgatójának.

**Július 3-án** részt vettem a 40. Vasi Vasember triatlonversenyről tartott sajtótájékoztatón.

Szombathely MJV Önkormányzata még 2021-ben állított emléktáblát a koronavírus-járványban elhunytak emléke és az egészségügyi dolgozók áldozatos munkája előtt tisztelegve az Egészségügyi Alapellátónál. **Július 3-án**, a Semmelweis-napi díjátadó előtt a táblánál az emlékezés mécseseit helyeztünk el Dr. Horváth Attila alpolgármester úrral, majd a Városházán a Semmelweis-napi kitüntetéseket adtam át dr. Kecskés László, az Egészségügyi Szakmai Bizottság elnökével.

A Herényiek Házában zajló 10. alkotótábort tekintette meg **július 4-én** Horváth Soma alpolgármester úr.

2024-ben összesen tizenhárom művész vesz részt az egy hetes táborban. Az ország minden részéről érkeztek Szombathelyre, hogy új élményeket és inspirációt gyűjtsenek és dolgozzanak.

**Július 5-én**a Nyitott Városháza és az Érezd Szombathelyt! 2024-es programjaihoz kapcsolódó Utcaművészeti napról és további júliusi városi programokról tartott sajtótájékoztatón vett részt Horváth Soma alpolgármester úr.

**Július 6-án** elindítottam a 40. Vasi Vasember triatlon versenyt, amelyen mintegy félezer nevező állt rajthoz.   
378 egyéni versenyző, 298 férfi és 71 hölgy (46-an közülük szombathelyiek voltak), emellett 58 váltó is megmérettette magát. A verseny díjátadóján Dr. Horváth Attila alpolgármester úr vett részt.

**Július 7-én** a szombathelyi zsidóság deportálásának 80. évfordulója alkalmából tartott megemlékezésen vettem részt. Az eseményen a Szombathelyi Zsidó Hitközség örökös tiszteletbeli elnöke, valamint dr. Székely János megyéspüspök és jómagam mondtunk beszédet. A gyászszertartást Darvas István rabbi és Fekete László főkántor vezette. A megemlékezés után a mártírok emlékművénél Szombathely Megyei Jogú Város képviseletében koszorút helyeztem el. A megemlékezésen Bokányi Adrienn tanácsnok asszony is részt vett.

**Július 9-én** a XXIII. Savaria Történelmi Karneválról tartottunk sajtótájékoztatót a Történelmi Témaparkban Horváth Soma alpolgármester úrral.

Július 10-én Németh Ákos tanácsnok úr a harmadik alkalommal tartott Just Climate workshopn vett részt a Jászai Utcai Közösségi Térben, ahol a Klímaplatform tagjai találkoztak, hogy ismét előrelépést tegyenek a városi klímaszerződés tervezetének előkészítésében.

**Július 11. és 14. között** dr. László Győző alpolgármester úr Bokányi Adrienn tanácsnok asszonnyal és Németh Ákos tanácsnok úrral testvérvárosi látogatást tett Santiago de Cacém városába, Portugáliába.

Július 12-15. között Dr. Horváth Attila alpolgármester úr testvérvárosi látogatáson vett részt Kaufbeurenben.

**Július 14-én** részt vettem a Dobó SE sajtótájékoztatóján és a város nevében sok sikert kívántam a párizsi olimpián résztvevő négy szombathelyi kalapácsvetőnek: Gyurátz Rékának, Halász Bencének, Rába Dánielnek és Varga Donátnak.

**Július 23-án** Horváth Soma alpolgármester úr részt vett a jótékony céllal szeptemberben megrendezésre kerülő jubileumi küzdősport gálasajtótájékoztatóján.

**Július 24-26.** között szabadságon tartózkodtam.

**Július 30-án** Horváth Soma alpolgármester úr köszöntő beszédet mondott a Híres Szombathelyi nők 22. kötetének bemutatóján a Savaria Múzeumban.

**Július 31-én** dr. László Győző alpolgármester úr a IV. Savaria Nemzetközi Ifjúsági Torna eredményhirdetésén köszöntötte a résztvevőket.

**Augusztus 1-jén** Horváth Soma alpolgármester úr részt vett a XXIII. Savaria Történelmi Karnevál sajtótájékoztatójával egybekötött borversenyen.

Augusztus 2-án Németh Ákos tanácsnok úr az Illés Akadémián a Savaria Nemzetközi Ifjúsági Tornán adta át a megérdemelt jutalmakat a csapatoknak.

**Augusztus 5-13.** között szabadságon tartózkodtam.

Augusztus 6-án Németh Ákos tanácsnok úr a negyedik JustClimate Klímaplatform műhelymunkát hallgatta meg, amely az utolsó személyes találkozást jelentette a résztvevőkkel.

**Augusztus 10-én** dr. László Győző alpolgármester úr a 2024. évi Erős Emberek Magyar Bajnokságán köszöntötte a résztvevőket.

Augusztus 10-11-én Németh Ákos tanácsnok úr a két napos Joskar-Ola Napok rendezvényeit látogatta meg.

**Augusztus 11-én** a XXIV. Joskar-Ola Napokon dr. László Győző alpolgármester úr köszöntőbeszéddel üdvözölte a jelenlévőket és segédkezett az ÉFOÉSZ részére felajánlott adományok átadásában.

**Augusztus 14-én** a párizsi olimpián dicsőséget szerzett kalapácsvetőinket fogadtuk a Városházán. Megköszöntük a rengeteg munkát és a szép eredményeket.

**Augusztus 15-én** Horváth Soma alpolgármester úr részt vett a XXIII. Savaria Történelmi Karnevál sajtótájékoztatóján a Történelmi Témaparkban.

**Augusztus 16-án** köszöntöttem a 95 éves Mándli Jánosnét.

Ugyanezen a napon köszönthettem 90. születésnapja alkalmából Kupó Tibor szépkorút.

**Augusztus 20-án** Államalapító Szent István király ünnepe alkalmából a Szent István-szobornál került sor a városi megemlékezésre. A Fekete Szabolcs Benedek segédpüspök által celebrált ünnepi szentmise és az új kenyér megáldása után a Kálvária templom előtti téren zajlott az ünnepség. Az országzászló felvonását és az ünnepi műsort követően Bokányi Adrienn tanácsnok asszony mondott beszédet. Államalapító Szent István király szobránál Szombathely MJV Önkormányzata nevében koszorút helyeztünk el Horváth Soma alpolgármester úrral. Ezt követően Fekete Szabolcs Benedek segédpüspökkel közösen megszegtük a szentmisén megáldott ünnepi kenyeret. A rendezvényen Németh Ákos tanácsnok úr is részt vett.

**Augusztus 20-án** Államalapító Szent István király ünnepén dr. László Győző alpolgármester úr Tóth Kálmán képviselő úrral közösen a déli városrész ünnepségén vett részt.

**Augusztus 21-én** Szuhai Viktor tanácsnok úr Kutaisi testvérvárosunk vendégeit fogadta.

**Augusztus 22-én** római kori szertartás keretei között megnyitottam a XXIII. Savaria Történelmi Karnevált.

Az augusztus 22-25. között 4 napon át tartó „történelmi időutazás” számos programján vettünk részt tisztségviselő- és képviselőtársaimmal együtt, többek között: megtekintettük a római légiók seregszemléjét, részt vettünk a jelmezes felvonulásokon, fogadtuk és vendégül láttuk a Karnevál idején Szombathelyre érkezett testvérvárosi és diplomáciai küldöttség tagjait, közben Savaria Bajnoka címet adtam át Halász Bencének, a többi szombathelyi olimpikonnak és segítőiknek pedig nyilvánosan megköszöntem a rengeteg munkát és azt a dicsőséget amit városunknak szereztek. Részt vettünk a Savaria Történelmi Karnevál legjobb bora 2024 díjátadón a Fő téren.

**Augusztus 25-én** este a XXIII. Savaria Történelmi Karnevál utolsó napján ünnepélyes záróceremóniával zártuk a négynapos programsorozat.

**Augusztus 27-én** köszöntöttem Szepesi István szépkorút 90. születésnapja alkalmából.

**Augusztus 28-án** Bokányi Adrienn tanácsnok asszony szervezésében megrendezésre került a Szombathely2030 Partnerségi találkozó.

**Augusztus 29-én** a Hárofit Egyesület szervezésébentanévkezdés alkalmából tanszercsomagot kaptak a rászoruló családok, melyek kiosztásában dr. László Győző és dr. Horváth Attila alpolgármester urakkal vettünk részt.

**Augusztus 29-én** Horváth Soma alpolgármester úr fogadóórát tartott a Szombathelyi Művészeti Szakgimnázium és Technikumban.

**Augusztus 29-én** Bokányi Adrienn tanácsnok asszony köszöntőbeszédet mondott az AGORA Savaria Kulturális és Médiaközpont, valamint a Nemzeti Művelődési Intézet által szervezett szakmai napon, ami az AGORA által korábban elnyert Látópont címhez kapcsolódott.

**Szeptember 1-jén** került megrendezésre a városi tanévnyitó a Paragvári Utcai Általános Iskolában, melyen dr. László Győző alpolgármester köszöntőbeszéddel üdvözölte a jelenlévőket.Az ünnepségen Horváth Soma alpolgármester úr is részt vett.

**Szeptember 2-án** Németh Ákos tanácsnok úrralrészt vettünk a Dési Huber István Általános Iskola tanévnyitóján. Az idei különleges évnyitó volt, ugyanis nyáron a JustNature program keretében megújult az

intézmény udvara: tanösvényt, magaságyásokat alakítottak ki, fákat, cserjéket ültettek, tovább zöldítették a területet.

**Szeptember 2-án** tartotta tanévnyitóját a Pécsi Tudományegyetem Egészségtudományi Kar Szombathelyi Képzési Központja, melyen dr. László Győző alpolgármester úr köszöntőbeszéddel üdvözölte a résztvevőket.

**Szeptember** **2-án** Horváth Soma alpolgármester úr részt vett a Savaria Szimfonikus Zenekar 51. évadnyitó sajtótájékoztatóján.

**Szeptember 3-án** délelőtt a Városháza Eszter termében hat személy tett ünnepélyes keretek között állampolgársági esküt. Az eskü szövegének felolvasása, az iratok aláírása után átadtam az állampolgárságról szóló okiratokat.

**Szeptember 4-én** az ELTE Savaria Egyetemi Központ tanévnyitóján vettem részt, ahol Bohr László rektor úr az egyetem, jómagam pedig a város polgáraivá fogadtuk az elsőéves hallgatókat.

**Szeptember 4-6-ig** Bokányi Adrienn tanácsnok asszony és Németh Ákos tanácsnok úr az NDI (Nemzeti Demokrácia Intézet) meghívásából, egy a városvezetőknek rendezett workshop programon vett részt, aminek fő témája a marginális csoportok, nők és fiatalok részvétele a döntéshozásban volt.

**Szeptember 6-án** dr. László Győző alpolgármester úrral gratuláltunk a Szombathelyi Aréna Óvoda igazgatójának 30 éves, valamint a GAMESZ igazgatójának 40 éves munkában eltöltött jubileumához, továbbá a Szombathelyi Donászy Magda Óvoda igazgatójának újbóli vezetői kinevezéshez.

**E napon** Balaicz Zoltán polgármester úr meghívására dr. László Győző alpolgármester úrral részt vettünk a Zalaegerszegi Vadpörkölt és Borfesztivál rendezvényén.

**Szeptember 8-án** Szuhai Viktor tanácsnok úr a Szombathelyi Egyházmegyei Karitász Jótékonysági Estjén vett részt.

**Szeptember 11-én** részt vettem Szombathely MJV Idősügyi Tanácsának ülésén a Városháza első emeleti kistermében.

**E napon** Bokányi Adrienn tanácsnok Lakossági Fórumot tartott, melyen az Éhen Gyula térrel kapcsolatos problémákat volt lehetőség megbeszélni.

Szeptember 11-12-én Németh Ákos tanácsnok úr Finnországba, Espooba látogatott a SPARCS FINAL CONFERENCE: Sparking Transformation Towards Sustainable Cities elnevezésű programra.

**Szeptember 13-án** 90. születésnapja alkalmából köszöntöttem Horváth József szépkorút.

**Szeptember 15-én** Bokányi Adrienn tanácsnok asszony a Falco Alé! Névre keresztelt sportfotó kiállítást nyitotta meg a Weöres Sándor Színház aulájában, a Falco-Volvo Alpok Autó Szombathely 2023/2024-es szezonjának képeiből.

**1.**

**Tisztelt Közgyűlés!**

A közterület-felügyeletről szóló 1999. évi LXIII. törvény 7. § (3) bekezdése alapján a felügyelet közterületen, közbiztonsági, illetve bűnmegelőzési célból, bárki számára nyilvánvalóan észlelhető módon képfelvevőt helyezhet el, és felvételt készíthet. A képfelvevő elhelyezéséről, valamint a képfelvevővel megfigyelt közterület kijelöléséről a felügyelet előterjesztésére a képviselő-testület dönt.

Tájékoztatom a Tisztelt Közgyűlést, hogy Önkormányzatunk több jelzést is kapott a Széll Kálmán u. 51. szám alatti átjáró környékén található társasházaktól, amelyek szerint az átjáróban és annak környékén folyamatos a vélhetően hajléktalan életmódot folytató személyek megjelenése, valamint ennek következtében a különböző szabálysértések elkövetése.

2024. június 3-án a Polgármesteri Hivatalban megbeszélés került összehívásra, amelyen részt vettek a helyszínnel érintett választókerületek önkormányzati képviselői, Bokányi Adrienn és Putz Attila, a Polgármesteri Hivatal érintett szervezeti egységeinek képviselői, valamint a FÉHE NKft. ügyvezetője is. A megbeszélést követően a nyár folyamán a környék társasházainak nagy része (Széll Kálmán u. 49., 51., 51/B., 51/C., Éhen Gyula tér 1., 3., Szelestey László u. 62.) azzal a kérelemmel fordult az Önkormányzathoz, hogy a fent nevezett átjáró kulturált használata érdekében ideiglenesen, 3 hónapra térfigyelő kamera kerüljön kihelyezésre az érintett közterületre. A társasházak vállalták, hogy amennyiben a kamera kihelyezés hasznosnak bizonyul, a kamera végleges kihelyezését, annak beüzemelését, továbbá a Közterület-felügyeleti rendszerhez történő integrálását saját költségvetésükből finanszírozzák.

A Közterület-felügyelet napi rendszerességgel ellenőrzi az adott helyszínt, munkatársai gyakran intézkednek ott. A Közterület-felügyelet ellenőrzései és intézkedései során szerzett tapasztalatai alapján a Közterület-felügyelet irodavezetője szakmailag indokoltnak tartja a terület térfigyelő kamerával történő megfigyelését a további szabálysértések, szabályszegések és bűncselekmények megelőzése érdekében. A Bűnmegelőzési, Közbiztonsági és Közrendvédelmi Bizottság megtárgyalja a terület képfelvevővel történő megfigyelésre kijelölését, az erről hozott döntést a Bizottság elnöke az ülésen szóban ismerteti.

Fentiek alapján a Közterület-felügyelet javaslatára a Széll Kálmán u. 51. szám alatti átjáró környékének (6761/1 hrsz-ú közpark, 6760 hrsz-ú közpark, az ezeket összekötő átjáró, valamint a 6751/3 hrsz-ú közterület) képfelvevővel történő megfigyelésére teszek javaslatot. Az érintett ingatlanok elhelyezkedését az előterjesztéshez mellékletként csatolt térképmásolat szemlélteti.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.



**2.**

**Tisztelt Közgyűlés!**

**2/I.**

A Közgyűlés az önkormányzat 2024. évi költségvetéséről szóló rendeletében 5 millió forintot biztosított a Derkovits Városrészért Egyesület (a továbbiakban: Egyesület) részére külön soron. Az Egyesület a költségvetési rendelet elfogadását követően az alábbi bontásban kérte a támogatás biztosítását:

* a 2024. évi működéséhez 3 millió forint,
* valamint a „Május 1. 2024” elnevezésű program megrendezéséhez 2 millió forint összegben.

Az önkormányzati forrásátadásról szóló 47/2013. (XII.4.) önkormányzati rendelet (a továbbiakban: Rendelet) 6.§ (2)-(3) bekezdései alapján az elszámolási határidő működési támogatás esetén a tárgyévet követő év január 31. napja, rendezvény támogatás esetén legkésőbb a rendezvényt követő 60. nap. Ennek megfelelően a „Május 1. 2024” elnevezésű támogatás elszámolási határideje 2024. július 5. napja volt.

Az elszámolási határidő lejárta előtt az Egyesület elnöke kérte az elszámolási határidő 2024. szeptember 30. napjáig történő meghosszabbítását.

**2/II.**

Az Önkormányzat 2024. évi költségvetésében 800 ezer forintot különített el a Szombathelyi Turisztikai és Testvérvárosi Egyesület (a továbbiakban: Egyesület) részére a kaufbeureni Tänzelfest rendezvényre történő kiutazáshoz, 2024. szeptember 11-i elszámolási határidővel.

Az Egyesület elnöke tájékoztatott, hogy minden számla még nem érkezett meg a kaufbeureni testvérvárosi egyesülettől, így fenti elszámolási határidő nem tartható. Egyúttal kérte az elszámolási határidő 2024. október 10. napjáig történő meghosszabbítását.

A Rendelet 6.§ (4) bekezdése értelmében az elszámolási határidő a támogatottnak az elszámolási határidő lejártát megelőzően benyújtott írásbeli kérelmére, legfeljebb egy alkalommal, legfeljebb hat hónap időtartamra a támogatást biztosító önkormányzati szerv döntése alapján meghosszabbítható.

**2/III.**

Az Oktatási és Szociális Bizottság 321/2016. (X.25.) OSzB. számú határozatával arról határozott, hogy a városi ünnepségeken résztvevő köznevelési intézmények közreműködését 100 e Ft-tal támogatja. Az idei évben a Derkovits Gyula Általános Iskola adott műsort a Városi Pedagógusnapi ünnepségen és a Derkovits Iskoláért Alapítvány benyújtotta támogatási kérelmét. Az önkormányzati forrásátadásról szóló 47/2013. (XII.4.) önkormányzati rendelet 1. § (5) alapján az alapítványok részére az Önkormányzat költségvetési rendeletében nevesített alapítványi támogatásokon túl pénzeszközt átadni kizárólag a Közgyűlés döntése alapján lehet.

Kérem a Tisztelt Közgyűlést, hogy az előterjesztést megtárgyalni, és az elszámolási határidők meghosszabbításához, valamint a Derkovits Iskoláért Alapítvány kérelmének támogatásához hozzájárulni szíveskedjék.

**3.**

**Tisztelt Közgyűlés!**

A Közgyűlés a 74/2024. (III.28.) Kgy. sz határozatával döntött a Mesebolt Bábszínház (a továbbiakban: Bábszínház) 2024. június 1. napjától 2024. augusztus 31. napjáig történő ideiglenes elhelyezéséről. Az egykori Megyei Művelődési és Ifjúsági Központ Ady tér 5. sz. alatti épülete, melyben a Bábszínház bérlőként volt jelen, felújítási munkák miatt ideiglenesen lezárásra került, a Bábszínház önkormányzati többletforrás nélkül az önkormányzati tulajdonban lévő Szombathelyi Vagyonhasznosító és Városgazdálkodási Nonprofit Zrt. Welther Károly utcai, használaton kívüli épületébe költözött.

Ezalatt a Művészeti Népfőiskola Őrvidék Ház Kft. tájékoztatta a Bábszínházat a felújítási munkálatok elhúzódásáról, a bérelt emelet a villanyszerelési munkálatokat követően előre láthatólag 2024. december 15. napjával válik költözhetővé.

Fentiek miatt a Bábszínház kéri az Önkormányzat hozzájárulását az ideiglenes elhelyezés 2024. december 15. napjáig történő meghosszabbításához önkormányzati többletforrás biztosítása nélkül. A havi mintegy 100 ezer forint összegű bérleti díj a Bábszínház költségvetésében rendelkezésre áll.

Kérem a Tisztelt Közgyűlést, hogy az előterjesztést megtárgyalni, és határozati javaslatot elfogadni szíveskedjék.

**4.**

**Tisztelt Közgyűlés!**

Szombathely Megyei Jogú Város Önkormányzata 2018. január 1. napjától határozatlan időre kötött megállapodást a Gyógyír 2001 BT. Dr. Mihók Mónika vállalkozó iskolaorvosával a 03. számú iskolaorvosi körzetben iskolaorvosi teendők ellátására. A megállapodás 1. pontja szerint a vállalkozó iskolaorvos az alábbi középfokú oktatási intézményekben ellátja a főfoglalkozású iskolaorvosi feladatokat:

* Herman Ottó Környezetvédelmi és Mezőgazdasági Szakképző Iskola és Kollégium
* Szombathelyi Élelmiszeripari és Földmérési Szakképző Iskola és Kollégium
* Szombathelyi Műszaki Szakképzési Centrum Puskás Tivadar Fém- és Villamosipari Szakgimnáziuma, Szakközépiskolája és Kollégiuma (a szakközépiskola kivételével)

A Gyógyír 2001 Bt. beltagja 2024. májusában bejelentette, hogy Dr. Mihók Mónika 2024. szeptember 1. napjától a Kisalföld AszC Szombathelyi Élelmiszeripari és Földmérési Technikumban az iskolaorvosi feladatokat nem kívánja tovább ellátni. A megállapodás 21. pontja értelmében az iskolával kötött határozatlan időre szóló megállapodást három hónapos felmondási idővel felmondta.

Előzőekre tekintettel szükséges az önkormányzatnak a Gyógyír 2001 Bt-vel kötött megállapodása 1. pontjának módosítása, mely szerint a Szombathelyi Élelmiszeripari és Földmérési Szakképző Iskola és Kollégium törlésre kerül, ugyanakkor a Szombathelyi Egészségügyi és Kulturális Intézmények Gazdasági Ellátó Szervezete által üzemeltetett 02. számú iskolaorvosi körzetben praktizáló Dr. Lukács Barbara iskolaorvossal kötött megállapodás módosítása szintén szükséges, mivel a fenti iskola iskolaorvosi feladatait ő látja el 2024. szeptember 1. napjától.

Tájékoztatom a Tisztelt Közgyűlést, hogy 2023. január 1. napjától megszűnt az önkormányzatok rendeletalkotási felhatalmazása az egészségügyi alapellátási körzetek tekintetében, így az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet nem módosítható. Mivel a körzethatárok ebben a rendeletben kerültek utolsó alkalommal meghatározásra, erre az állapotra visszahivatkozással kezelhető a módosítás.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**5.**

**Tisztelt Közgyűlés!**

A 2023. július 1. napján hatályba lépett, az egészségügyi alapellátásról szóló 2015. évi CXXIII. törvény új 6/B. §-a alapján az állam az egészségügyi alapellátás körében – a települési önkormányzattal együttműködésben – gondoskodik a védőnői ellátásról.

Fentiekre tekintettel a 223/2023. (VI.15.) Kgy. határozat alapján Szombathely Megyei Jogú Város Önkormányzata, a Vas Vármegyei Markusovszky Egyetemi Oktatókórház (a továbbiakban: Kórház), valamint a Szombathelyi Egészségügyi és Kulturális Intézmények Gazdasági Ellátó Szervezete háromoldalú megállapodást kötött a védőnői feladat átadás-átvételéről, melynek X/2. pontja értelmében a Kórház kötelezettséget vállalt arra, hogy a Szombathely Megyei Jogú Városban bevezetett ún. „Babaköszöntő Csomag” program továbbvitelét 2023. július 1. napjától változatlan formában, térítésmentesen elvégzi.

A feladat átadását követően a védőnői szolgálat leterheltsége miatt a program nehézkesen működött, ezért a Kórházzal történt egyeztetések eredményeképpen javaslom a fenti megállapodás X/2. pontjának módosítását, mely szerint az ún. „Babaköszöntő Csomag” program továbbvitelét a Kórház akként biztosítja, hogy utólag, minden hónap 10. napjáig a „Babaköszöntő Csomag” igényléséhez szükséges összegyűjtött kérelmeket – visszamenőleges hatállyal, 2024. július 1. napjától – az Önkormányzat részére eljuttatja, amelyek alapján az Önkormányzat gondoskodik a „Babaköszöntő Csomag” kérelmezőkhöz történő eljuttatásáról.

Előzőek alapján szükséges a megállapodás módosítása, mely az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**6.**

**Tisztelt Közgyűlés!**

Szombathely Megyei Jogú Város Önkormányzata a Szombathelyi MÁV Haladás VSE labdarúgó csapatának további létezése és fennmaradása érdekében támogatásáról biztosította a HVSE labdarúgó szakosztályát. A csapat NB3-as indulással járó költségeihez biztosítandó önkormányzati támogatás feltétele volt többek között, hogy a HVSE elnökségi és felügyelőbizottsági helyet biztosít az önkormányzat delegáltjai részére.

Szántó Erzsébet klubmenedzser asszony 2024. augusztus 28. napján kelt levelében kérte, hogy az önkormányzati támogatás együttes feltételeinek megvalósulása érdekében az önkormányzat 1 fő felügyelőbizottsági és 1 fő elnökségi tagot delegáljon az egyesületbe.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni szíveskedjék.

**7.**

**Tisztelt Közgyűlés!**

Tájékoztatom a Tisztelt Közgyűlést, hogy a Claudius Ipari és Innovációs Park, valamint az Északi Iparterület vonatkozásában a „Technológiai Park” cím elnyerése érdekében Szombathely Megyei Jogú Város Önkormányzata az IPE - Ipari-, Tudományos-, Innovációs - és Technológiai Parkok Egyesülettel vállalkozási szerződést kötött a címpályázat teljes körű elkészítésére.

A címpályázat dokumentációja 2024. július 26-án került benyújtásra a Nemzetgazdasági Minisztérium Ágazatfejlesztési Főosztály részére.

A címpályázat értékelése alapján a Tudományos és Innovációs, Technológiai, Ipari és Logisztikai Park Tanács a 2024. augusztus 1-jén megtartott ülésén Technológiai Park címadományozás mellett döntött, így Önkormányzatunk a Claudius Ipari és Innovációs Park, valamint az Északi Iparterület vonatkozásában „Technológiai Park” címmel rendelkezik.

A minősítéssel emelkedik a Claudius Technológiai és Ipari Park szakmai és üzleti megítélése, ami által nagyobb eséllyel nyerhet el fejlesztési forrásokat, versenyezhet kiemelt beruházások fogadásáért, illetve előnyt jelent a pályázatok elbírálása során.

**Kérem a Tisztelt Közgyűlést, hogy az előterjesztéseket megtárgyalni, és a határozati javaslatokat elfogadni szíveskedjék.**

**Szombathely, 2024. szeptember 18.**

**/: Dr. Nemény András: /**

**I.**

**HATÁROZATI JAVASLAT**

**…/2024. (IX.26.) Kgy. számú határozat**

1. Szombathely Megyei Jogú Város Közgyűlése a közterület-felügyeletről szóló 1999. évi LXIII. törvény 7. § (3) bekezdése alapján – a Közterület-felügyelet javaslatára – az alábbi közterületi ingatlanokat kijelöli képfelvevővel történő megfigyelésre:
2. 6761/1 hrsz-ú közpark,
3. 6760 hrsz-ú közpark,
4. 6761/1 hrsz-ú közparkot és 6760 hrsz-ú közparkot összekötő átjáró,
5. 6751/3 hrsz-ú közterület.
6. A Közgyűlés felkéri a jegyzőt, hogy a közterület-felügyeletről szóló 1999. évi LXIII. törvény 7. § (4)-(5) bekezdésében foglalt szükséges intézkedések megtételéről gondoskodjon.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Ágoston Sándor, a Közterület-felügyelet irodavezetője

Desits Zoltán, az Informatikai Iroda vezetője)

**Határidő:** azonnal

**II. /1.**

**HATÁROZATI JAVASLAT**

**…/2024.(IX. 26.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján - figyelembe véve a Kulturális, Oktatási és Civil Bizottság javaslatát – hozzájárul ahhoz, hogy az Önkormányzat és a Derkovits Városrészért Egyesület között létrejött 41088-7/2024. iktatási számú támogatási megállapodás 11. pontjában szereplő elszámolási határidő 2024. szeptember 30. napjára módosuljon.
2. A Közgyűlés felhatalmazza a kötelezettségvállalót a támogatási szerződés módosításának aláírására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. október 10. (2. pont vonatkozásában)

**II./2.**

**HATÁROZATI JAVASLAT**

**…/2024.(IX. 26.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 6.§ (4) bekezdése alapján - figyelembe véve a Kulturális, Oktatási és Civil Bizottság javaslatát – hozzájárul ahhoz, hogy az Önkormányzat és a Szombathelyi Turisztikai és Testvérvárosi Egyesület között létrejött 41293-4/2024. iktatási számú támogatási megállapodás 11. pontjában szereplő elszámolási határidő 2024. október 10. napjára módosuljon.
2. A Közgyűlés felhatalmazza a kötelezettségvállalót a támogatási szerződés módosításának aláírására.

**Felelős:** Dr. Nemény András polgármester

Horváth Soma alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. október 10. (2. pont vonatkozásában)

**II/ 3.**

**HATÁROZATI JAVASLAT**

**…/2024.(IX. 26.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján - figyelembe véve a Kulturális, Oktatási és Civil Bizottság javaslatát – egyetért a Derkovits Iskoláért Alapítvány 100 e Ft összegű támogatásával.
2. A Közgyűlés felhatalmazza a kötelezettségvállalót a támogatási szerződés aláírására.

**Felelős:** Dr. Nemény András polgármester

Dr. László Győző alpolgármester

Putz Attila, a Kulturális, Oktatási és Civil Bizottság elnöke

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2024. október 10. (2. pont vonatkozásában)

**III.**

HATÁROZATI JAVASLAT

**……/2024. (IX. 26.) Kgy. számú határozat**

A Közgyűlés hozzájárul ahhoz, hogy a Mesebolt Bábszínház ideiglenes elhelyezése – hivatkozva a felújítási munkálatok elhúzódására - a Szombathelyi Vagyonhasznosító és Városgazdálkodási Nonprofit Zrt. Welther Károly utcai, jelenleg használaton kívüli épületében, önkormányzati többletforrás biztosítása nélkül, 2024. december 15. napjáig meghosszabbításra kerüljön.

**Felelős:**  Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csató Kata, a Mesebolt Bábszínház igazgatója)

**Határidő:** azonnal

**IV.**

**HATÁROZATI JAVASLAT**

**…/2024. (IX.26.) Kgy. sz. határozat**

# Szombathely Megyei Jogú Város Közgyűlése egyetért az egészségügyi alapellátásról és körzeteinek meghatározásáról szóló 8/2018. (V. 7.) önkormányzati rendelet 6. mellékletében szereplő 02. és 03. számú iskolaorvosi körzeteknek a Kisalföld AszC Élelmiszeripari és Földmérési Technikumot érintő, előterjesztés szerinti módosításával.

1. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a szerződésmódosításokhoz szükséges intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója)

**Határidő:** azonnal

**V.**

**HATÁROZATI JAVASLAT**

**…/2024.(IX.26.) Kgy. sz. határozat**

1. Szombathely Megyei Jogú Város Közgyűlése egyetért a Vas Vármegyei Markusovszky Egyetemi Oktatókórházzal, valamint a Szombathelyi Egészségügyi és Kulturális Intézmények Gazdasági Ellátó Szervezetével a védőnői feladat átadás-átvételéről kötött megállapodás módosításával az előterjesztés melléklete szerinti tartalommal.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a megállapodás módosításának aláírására.
3. A Közgyűlés felkéri a polgármestert, hogy a „Babaköszöntő Csomag” kérelmezőkhöz történő eljuttatásához a szükséges intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. pont vonatkozásában)

2024. október 31. (2. pont vonatkozásában)

folyamatos (3. pont vonatkozásában)

**VI.**

**HATÁROZATI JAVASLAT**

**…../2024. (IX.26.) Kgy. számú határozat**

Szombathely Megyei Jogú Város Közgyűlése a Szombathelyi MÁV Haladás VSE felügyelőbizottságába Dr. Czeglédy Csaba tagot, valamint a Szombathelyi MÁV Haladás VSE elnökségébe Dr. Kovács Előd tagot delegálja díjazás nélkül.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**VII.**

**Határozati javaslat**

**…./2024. (IX. 26.) Kgy. sz. határozat**

Szombathely Megyei Jogú Város Közgyűlése a Technológiai Parkról szóló tájékoztatást tudomásul veszi.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője)

**Határidő:** azonnal